Stopper bussen ved Hvidovre Hospital? Sådan spurgte Anne I, men så tog fanden ved chaufføren. Movia har talt med Arriva der beklager

- Jeg står på Vigerslev Allé's stoppested d. 6 maj klokken 10.19 og venter på 1A mod Avedøre og skal til Hvidovre hospital.

Stresset og på vej på hospitalet

- Jeg er stresset og har rigtig travlt, da min veninde på hospitalet har brug for hjælp. Og pludselig bliver jeg i tvivl om dén bus overhovedet stoppede ved hospitalet.

- Jeg går ind i bussen, går ned på første række og bliver dér i tvivl om bussens retning, så jeg går op og spørger buschaufføren om han stopper ved hospitalet.

Stopper du ved Hvidovre Hospital?

Sådan indleder Anne I er læserbrev til Ekstra Bladet om det hun kalder 'det mest vanvittige hun nogensinde har oplevet i bussen. For i stedet for et svar eller et nik eller bare et tegn på, at han har hørt hendes spørgsmål, ignorerer han hende. Annes brev fortsætter derfor således:

- Det gentager sig 4 gange UDEN noget svar, blot med en flabet pegefinger mod skiltet hvorpå der står: Chaufføren må ikke samtale under kørsel.

Stopper du ved Hvidovre Hospital?

- Og så siger han ordene 'Kan du ikke læse? Jeg må ikke samtale når jeg køre bus', hvortil jeg svare buschaufføren at det havde jeg aldrig oplevet før, og at det bare var et ja/nej spørgsmål!

- Jeg sætter mig ned igen, og han køre et par meter, og SÅ begynder han at snakke løs, og så siger jeg 'jeg troede ikke du måtte tale når du kørte bus, så hvorfor bliver du ved?'

Så tog han billeder af mig

- Så svare han 'nå ja, men når det skal gå din vej, er alt i orden, men når det går min vej, så det ikke i orden', hvortil jeg siger, at jeg kun ville have et ja eller et nej og "shhh".

- Så stopper han bussen, åbner sin lille låge, og begynder at rumstere med noget, kan jeg se.

- Han kommer så i mod mig med et digital kamera og begynder at tage billeder af mig!

- Jeg vælger at tage en lille del af mit tørklæde foran mit ansigt med min hånd, i mens jeg siger 'Gider du stoppe med at tage billeder af mig. Må du overhovedet det? Er det ikke nok at jeg bliver filmet i bussen?!'

Så hiver han i min hånd og mit tørklæde

- Så tager han fat i min hånd, der holder tørklædet og fjerner den, så han fortsat kan tage billeder af mig med sit digital kamera.

- Jeg beder ham om at stoppe, og han går så tilbage på sin 'pind' og fortsætter stadig med at tage billeder af mig!

- Han åbner dørene, og beder mig om at forlade bussen. Jeg føler ikke selv jeg har gjort noget som helst galt, på den måde at jeg skal forlade bussen, så jeg bliver siddende.

Vil ikke genere de andre så jeg står af

- Men han mener det dybt alvorligt. Der er andre passagere i bussen, så jeg vælger at stå af, hvilket fortryder helt vildt! Han køre forbi mig, og holder hans horn i bund 4 gange.

- Jeg vil lige sige.. Jeg er normalt ikke typen som ringer til et selskab og brokker mig, men det har jeg gjort i dag, KUN fordi han valgte at tage fat i mig og fotografere mig, slutter Anne sit brev, der har fået centerchef i Movia, Søren Englund, til komme med følgende udtalelse:

Principielt må chaufføren ikke røre kunderne

- Vi har nu været i dialog med Arriva om episoden, som den unge kvinde har klaget over i bus 1A.

- Lad mig sige først, at helt principielt skal chaufføren ikke tage fat i en kunde. Det har vi gjort klart overfor Arriva, der kører linje 1A. Arriva har imidlertid talt med chaufføren, der siger, at han ikke har taget fat i passageren. Dernæst er det klart, at det ikke er i orden at tage fotos af passageren som beskrevet her.

Og chaufføren måtte godt have svaret

- Og endelig vil det i et tilfælde som dette have været OK for chaufføren, at besvare spørgsmålet fra den unge kvinde med et ja eller nej, siger centerchef i Movia, Søren Englund.

Men hvad siger du? Har du også været ude for en buschauffør, der ikke ville samtale under kørslen?